BOILERMAKERS, WELDERS Kalgoorlie, Esperance, & the Goldfields WA
Boilermakers, Welders | Business Directory | Goldfields Key
Coded Welding Kalgoorlie Verified
0421 733 981 Email Send Enquiry Send to Mobile
Galtee Engineering Verified
11 Broadwood Street, Kalgoorlie-Boulder, WA, 6430
9021 8011 Send Enquiry Send to Mobile
5 Hudson Street, Kalgoorlie-Boulder, WA, 6430
9022 8035 Email Browse Website Send Enquiry Send to Mobile toortsie.com – Bladsy 2 – Skyn, liggie, skyn!
Mei 15, 2019 Mei 13, 2019 ~ Toortsie	~ 9 Kommentaar
Van die dag wat hulle hier begin bou het, het my man begin om ‘n groentetuin aan te lê. Te mooi. Hy het grond ingery en baie mis aangery van die plaas af. Ons gooi ook al die kombuisafval en die groenteblare terug in die tuin om kompos te word. Al probleem? Hier is nie erdwurms nie. Ons verstaan dit glad nie.
Nou ja, as ‘n mens mooi dink, wat sou die erdwurms hier in die berg gesoek het? Dalk het hulle sommer by voorbaat gevlug met die gevroetel met die bouery. Dalk is hier nie tuine met erdwurms in die nabye omgewing nie.
Die erdwurms kom herhaaldelik in ons gesprekke ter sprake. Ek stel voor dat hy by ons vorige erf ‘n emmertjie grond gaan haal, dáár het ons boerderypraktyke die erdwurms behoorlik laat aanteel. Of, dalk moet ons ‘n sak grond van die plaas se tuin af bring, daar behoort erdwurms te wees.
Gisteraand kom die blye tyding: Hier is nou erdwurms. Baie van hulle. Manlief het op ‘n hele klompie plekke gespit en oral is daar nou nuwe, jong erdwurmpies. Waar hulle skielik vandaankom, sal net hulle weet, maar ons is meer as in ons skik.
Erdwurms bring lewe. Dit bring suurstof na die grond, hulle verwerk reeds goeie grond na nog beter grond. Erdwurms gee nie om dat ons gryswater in die tuin gebruik nie, om die waarheid te sê, ek dink hulle hou dalk daarvan!
Mei 14, 2019 ~ Toortsie	~ 3 Kommentaar
As daar nou een ding is waaroor ek in my verhouding met die Here dankbaar en opgewonde is, is dit my bidboek. Ek het ‘n A4 boek en daarin skryf ek my gebed en alles wat ek vir die Here wil sê. Dit maak my rustig, dit laat my fokus en terselfdertyd dra dit by tot ‘n dieper verhouding met God. As ek ‘n ruk nie daarin geskryf het nie, kom ek dit agter in die onrustigheid in my hart.
CUM Boeke het ‘n baie oulike gebedsjoernaal.
Elke dag strek oor twee bladsye. Dit is baie oulik ingedeel en sal enige persoon help wat graag ‘n bietjie meer gefokus wil bid. As ek na die mooi blommevoorblad kyk, wil ek dink dat dit meer gefokus is op vroue.
Voorin is ‘n paar wenke ten opsigte van gebed en agterin ‘n lys van teksverse vir spesifieke behoeftes.
Hierdie boek is regtig een om na te kyk vir jouself, of as ‘n oulike geskenk vir ‘n vriendin.
Die langtafel by Rebusfontein
Mei 14, 2019 Mei 13, 2019 ~ Toortsie	~ 42 Kommentaar
Kyk, as julle my wil opgewonde maak, moet julle net sê dat ons gaan eet! Ek is mos mal oor eet, goed daarmee, dis in my gene, ek kom uit ‘n familie van goeie eters. Ons hou daarvan en ons hou van die gesellige samesyn.
Nou het die Lekkervurige Vuurvliegie ons genooi vir ‘n langtafelete in die magiese Rebusfontein, waar ons Towerinne in ons verbeelding tog te lekker saamkuier. Haar opdrag? Ons mag twee mense saambring: Een wat jy bewoner en een wat jy verpes. Ek dink eintlik sy wil hê dit moet beroemdes wees, maar ai, ek is nie so goed met die beroemdes nie. Ek sal eerder twee mense uit my persoonlike wêreld saambring. Beroemdes wat ek kon nooi, sou dalk Jane of Arc wees, wat ek seker tien jaar gelede na ‘n Vrouedagete genooi het, of Johan Strauss II, die komponis. Die berugte een sou iemand met ‘n rooi pajamapakkie wees, maar ek wil regtig nie my blog op enige manier besoedel nie.
My keuse van gaste is dus my pa, wat al in 1999 oorlede is. Hy was so ‘n wonderlike mens, ‘n allemans vriend. Sag en dierbaar. Dit sal vir my lekker wees om sommer net ‘n slag langs hom aan ‘n tafel te kan sit.
Aan die ander kant is my Broodina, ek noem haar sommer Broodjie. Sy is eintlik ook ‘n liewe mens, al maak sy my soms verskriklik kwaad, al stem ek nie altyd saam met wat sy doen nie. My pa het goed met haar reggekom toe hy nog gelewe het en ek weet dat ons drie eintlik ‘n goeie aand kan hê, daar is net sekere terreine wat ons nie moet betree nie.
Watter kos sal ek bring?
My pa was nie een wat vol nonsens met kos was nie. Hy sou ‘n snytjie ou brood met gouestroop smeer en dit in die oond laat smelt en tog te lekker eet. Hy sou ook byvoorbeeld half drie in die huis instap met ‘n oom saam met hom en sy bord kos vir die oom aanbied terwyl hy ‘n snytjie brood eet. Hy was lief vir gewone boerekos, maar het ook iets spesiaals geniet. Ter wille van die spesiale geleentheid sal ek beesstert bring na die tafel, ek weet dat hy baie lief was daarvoor. Daarby sal ek boontjies roerbraai met spek, uie en knoffel en fetakaasblokkies daarby gooi.
Broodjie, weet ek, is baie lief vir appeltert. Ongelukkig het ek nie ‘n Bantingappeltertresep nie, maar ter wille van die geleentheid sal ek dan maar ‘n gewone appeltert bak. Ek sal ‘n bietjie dink hoe ek die suikerinhoud kan verminder. Dalk maak ek dit met ‘n amandelkors en gebruik eerder Xyilitol as suiker. Of ek dit heeltemal Bantingvriendelik sal kry, betwyfel ek, daar moet te veel appels inkom. Tog glo ek dat ek ‘n stukkie daarvan sal kan geniet.
Nou moet ek nog net my uitrusting regkry! Joe! Ek is opgewonde. Ek wonder wie en wat die ander Towerinne almal na die langtafel gaan bring? Dit gaan weer ‘n feesgeleentheid soos min wees.
Lees hier om te sien wat die Towerinne alles doen: https://fresh.inlinkz.com/p/f3a95533873d4e39950509a1af369d8a
Suiwer verbeelding van Toortsie
Betaal dit vorentoe
Mei 13, 2019 ~ Toortsie	~ 10 Kommentaar
In Blogland het ek in my lewe al baie geleer. Ek het van dinge, mense, interessante plekke, hoe ander mense doen en dink, respek vir ander, ag, noem maar op, geleer. Dis ook in Blogland wat ek van die ‘betaal dit vorentoe’-projek geleer het, beter bekend as ‘pay it forward’.
Ons het ook betaal-dit-vorentoe-speletjies in blogland gespeel. Ek sou byvoorbeeld begin deur te sê dat die eerste vyf persone wat in die kommentare reageer, elkeen ‘n geskenk van my deur die pos sal kry. Elkeen van daardie vyf persone moet dit dan ook weer doen en vir vyf ander ietsie met die pos stuur. Jy betaal dus vorentoe en nie terug vir my nie.
Ons het ‘n nuwe, jong, predikant en as ek hom so luister, is hy defnitief ons ‘barmhartigheids’-predikant. Sy preke gaan keer op keer na goeddoen vir ander mense, byvoorbeeld dat ons groentetuine sal aanlê en die oorskot groente by die plaaslike skool afgee vir behoeftige kinders. Gister het hy gepraat oor Dorkas wat vir arm mense boklede gegee het en sodoende vir hulle lewe gegee het.
Hy gee toe vir ons tyd om te dink, wat kan ons doen? Wat is elkeen van ons se roeping?
Verlede Donderdag by die besigheidsvrouesamekoms het ek myself voorgestel dat ek mense help met die Bantingleefstyl en om hulle probleme uit te sorteer, dat ek dit gratis doen as deel van my betaal-dit-vorentoe-projek. Ek help mense en hulle help weer ‘n volgende persoon.
Die bevestiging wat ek Sondag in die kerk gekry het, was juis dit: Doen TPM (Transformation Prayer Ministry. Transformasie Gebedsbediening). Doen dit gratis, solank dit enigsins moontlik is.
Hier is soveel nood in ons dorp. Soveel mense wat hulp nodig het, ‘n oor nodig het, God nodig het. Mense wat ek op my eenvoudige manier dalk kan help om ‘n pakkie swaar gemoed langs die pad neer te sit.
Soos wat ek mense wat vra wat dit kos, uitdaag om vir iemand anders goed te gaan wees, doelbewus goed te wees, op ‘n manier wat vir haar gemaklik is, binne haar bereik of sak, net so daag ek vandag vir jou uit: Begin jou eie betaal-dit-vorentoe-projek. Gaan wees doelbewus goed vir iemand op jou eie manier, en sou dit nodig wees om net so effens ‘n treetjie buite jou gemaksone te moet gee, doen dit. Waag dit.
Ons kán ‘n verskil maak. Elkeen van ons op sy/haar eie manier. Ons moet dit net doen.